Broj: 711-I-313-P-118-17/19-06-11

Zagreb, 12. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu** **dužnosnika Ivana Mijandrušića, općinskog načelnika Općine Gračišće,** na 24. sjednici, održanoj 12. listopada 2018.g., donosi sljedeću:

 **ODLUKU**

1. **Postupak za odlučivanje o sukobu interesa protiv dužnosnika Ivana Mijandrušića, općinskog načelnika Općine Gračišće, u vezi gostovanja dužnosnika u emisiji na TV postaji TV Istra u svibnju 2013.g., neće se pokrenuti, s obzirom da Povjerenstvo iz prikupljenih podataka i dokumentacije nije utvrdilo postojanje okolnosti koje bi upućivale na moguću povredu odredbi ZSSI-a od strane prijavljenog dužnosnika.**
2. **Postupak za odlučivanje o sukobu interesa protiv dužnosnika Ivana Mijandrušića u vezi okolnosti rješavanja zahtjeva za pravo na pristup informacijama, kao i nepravilnosti u Financijskom izvješću o financiranju izborne promidžbe Ivana Mijandrušića za lokalne izbore 2013.g., koje se navode u predmetnoj prijavi, neće se pokrenuti, jer isti nisu u nadležnosti Povjerenstva.**

Obrazloženje

Protiv dužnosnika Ivana Mijandrušića, općinskog načelnika Općine Gračišće, podnesena je 9. ožujka 2017.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-991-P-118/17-01-2, a povodom koje se vodi predmet P-118/17.

U predmetnoj prijavi u bitnom se navodi da je Općina Gračiće 2013.g. platila predizbornu emisiju dužnosnika Ivana Mijandrušića u kojoj se dužnosnik predstavljao kao IDS-ov kandidat za načelnika, 4 dana prije lokalnih izbora. Istovjetan slučaj bio je, prema navodima u prijavi, i u 2009.g., na Nezavisnoj Istarskoj televiziji, pravnom predniku TV Istre. U drugom dijelu prijave podnositelj navodi kako je dužnosnik Ivan Mijandrušić kao tadašnji službenik za informiranje Općine Gračišće višestruko onemogućio, u službenim odgovorima Općine Gračišće, rješavanje zahtjeva za pristup informacijama. U prijavi se specificira zahtjev za pravo na pristup informacijama od 3. travnja 2014.g. te se navodi čitava kronologija vezana uz taj slučaj, koji prema navodima u prijavi još uvijek nije riješen. U prijavi se također spominju i nepravilnosti u Financijskom izvješću o financiranju izborne promidžbe Ivana Mijandrušića za lokalne izbore 2013.g. U prilogu prijave dostavljena je opsežna dokumentacija u vezi navodnog nezakonitog onemogućavanja pristupa traženoj informaciji.

Protiv istog dužnosnika Povjerenstvu je 17. ožujka 2017.g. podnesena još jedna prijava, zaprimljena u knjizi ulazne pošte pod brojem 711-U-1108-P-147/17-01-4, povodom koje je otvoren predmet broj P-147/17. U prijavo se u bitnom navode sadržajno iste okolnosti te je Povjerenstvo radi ekonomičnosti postupka Zaključkom od 20. ožujka 2017.g. predmete spojilo te odlučilo kako će se povodom obje prijave voditi jedan postupak.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu ZSSI-a, stoga je i Ivan Mijandrušić, povodom obnašanja dužnosti zamjenika općinskog načelnika Općine Gračišće, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Povjerenstvo je povodom navoda u zaprimljenim prijavama zatražilo dostavu podataka i dokumentacije od Općine Gračišće u vezi poslovnog odnosa Općine s Općinom Gračišće.

Općina Gračišće je dana 5. ožujka 2018.g. dostavila očitovanje u kojem se navodi kako je Općina sklopila s trgovačkim društvom TV ISTRA d.o.o. Ugovor o pružanju usluga dana 2. siječnja 2011.g., zatim Ugovor o pružanju usluga 2. siječnja 2013.g. te Ugovor o pružanju usluga 2. siječnja 2014.g. U 2015.g. Općina nije ima sklopljen ugovor već ima račun za 22. smotru vina središnje Istre i za 20. susret svirača na usnim harmonikama. Godine 2016.g. sklopljen je Ugovor o pružanju usluga i to 1. ožujka 2016.g. te Ugovor o pružanju usluga 1. ožujka 2017.g. navedene ugovore Općina Gračišće sklopila je iz razloga što Općina tijekom godine ima puno raznih manifestacija koje su medijski popraćene te je financijski isplativije imati cjelogodišnji ugovor s medijskom kućom. U navedenim slučajevima nije raspisivan natječaj jer se radi o iznosima koji su manji od 200.000,00 kn, za koji iznos ne treba provoditi otvoreni postupak javne nabave, a budući se radi o iznosima manjim i od 70.000,00 kn nije sukladno Zakonu o javnoj nabavi i Pravilniku o provedbi postupka jednostavne nabave potrebno niti prikupljati najmanje tri ponude. U očitovanju se navodi kako se radi o lokalnoj tv postaji koju ljudi s područja Općine gledaju, a drugih tv postaja na navedenom prostoru nema. U prilogu očitovanja dostavljeni su i ugovori koji se u očitovanju navode.

Povjerenstvo je izvršilo uvid u dostavljene Ugovore o pružanju usluga između Općine Gračišće i trgovačkog društva TV Istra d.o.o. od 2017.g., 2016.g., 2014.g., 2013.g. i 2011.g. te račune od 2. travnja 2015.g. i 19. svibnja 2015.g. Predmetni računi izdani su Općini Gračišće za manifestacije 22. smotra vina Središnje Istre i 20. Susret svirača na usnim harmonikami „Zasopimo na organić“.

Navedenim ugovorima TV Istra se obvezuje Općini Gračišće izvršiti ugovorom definirane usluge, kao što su: izrada i emitiranje tv reportaža koje promoviraju Općinu Gračišće i projekte, gostovanja u programu, live javljanja, najave događanja, dostavljanje informacija za vijesti i ostvarivanje interaktivnog odnosa s medijem u cilju što kvalitetnijeg predstavljanja lokalne sredine i aktivnosti. Ugovorima se posebno ugovora kako za poslove koji nisu predmet ugovora, a Općina Gračišće iskaže želju da se naprave, isti će se posebno ugovarati. S obzirom da Općina Gračišće nije dostavila podatke o posebno ugovorenim uslugama zaključuje se kako takvih usluga nije bilo.

Uvidom u sudski registar Trgovačkog suda u Pazinu, za subjekt TV ISTRA d.o.o., MBS: 130044120, te uvidom u podnesena izvješća o imovinskom stanju dužnosnika Ivana Mijandrušića utvrđeno je kako dužnosnik Ivan Mijandrušić u navedenom društvu nema poslovne udjele, niti postoje okolnosti koje bi upućivale da je s navedenim društvom dužnosnik na bilo koji način interesno povezan. Povjerenstvo je uzelo u obzir i činjenicu da je TV Istra jedina lokalna postaja, kao i da poslovni odnos Općine Gračišće s TV Istra d.o.o. traje od 2011.g. Sadržaj navedenog poslovnog odnosa medijsko je praćenje i promoviranje Općine Gračišće pa gostovanje dužnosnika Ivana Mijandrušića u emisiji, čak i da je emisija plaćena od strane Općine Gračišće, ne ukazuje na povredu odredbi ZSSI-a, budući da TV Istra ima obvezu gostovanja i prikazivanja emisija sukladno sklopljenom ugovoru, a dužnosnik obnaša dužnost općinskog načelnika Općine Gračišće u više uzastopnih mandata te je kao osoba ovlaštena na zastupanje Općine Gračišće ovlaštena i na predstavljanje manifestacija, događanja i projekata koje se medijski prate.

Nadalje, je li dužnosnik eventualnim nepravilnostima u Financijskom izvješću o financiranju izborne promidžbe za lokalne izbore 2013.g. povrijedio pravila izborne promidžbe Povjerenstvo nije ispitivalo, budući da isto nije u nadležnosti Povjerenstva, kao niti postupak radi ostvarivanja prava na pristup informaciji. U tom dijelu, podnositelj se upućuje na Državno izborno povjerenstvo i na Povjerenika za informiranje.

Slijedom navedenog, Povjerenstvo iz prikupljenih podataka i dokumentacije nije utvrdilo postojanje okolnosti koje bi upućivale na moguću povredu odredbi ZSSI-a te je odlučilo kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivan Mijandrušić, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana